คาดหุ้นไทยสัปดาห์หน้าแกว่งแคบ
กสิกรไทยคาดหุ้นไทยสัปดาห์หน้าแกว่งตัวแคบ จับตาเงินทุนไหลเข้า-ประชุมเฟด
7 ส.ค. 2553

กสิกรไทยคาดหุ้นไทยสัปดาห์หน้าแกว่งตัวแคบ จับตาเงินทุนไหลเข้า-ประชุมเฟด
บล.กสิกรไทยและศูนย์วิจัยกสิกรไทย  มองแนวโน้มดัชนีหุ้นไทยในสัปดาห์หน้า (9-11 ส.ค.)ว่า ดัชนีน่าจะแกว่งตัวอยู่ในกรอบแคบๆ ก่อนเข้าสู่ช่วงวันหยุดยาวในเทศกาลวันแม่ ขณะที่การประกาศผลประกอบการไตรมาส 2/53 ของบริษัทจดทะเบียนก็ใกล้จะสิ้นสุดลง 
ทั้งนี้ ปัจจัยที่ต้องติดตาม ได้แก่ ความต่อเนื่องของกระแสเงินทุนไหลเข้าสู่ภูมิภาคเอเชีย ซึ่งจะมีส่วนส่งผลต่อแรงซื้อสุทธิหุ้นไทยจากนักลงทุนต่างชาติ ผลการประชุมนโยบายอัตราดอกเบี้ยของธนาคารกลางสหรัฐฯในวันที่ 10 ส.ค. รวมทั้งการรายงานตัวเลขเศรษฐกิจที่สำคัญของสหรัฐฯ และจีน 
บล.กสิกรไทย คาดว่า ดัชนีจะมีแนวรับที่ 865 และ 845 จุด ขณะที่แนวต้านคาดว่าจะอยู่ที่ 882 และ 924 จุด ตามลำดับ
ในสัปดาห์ที่ผ่านมา ดัชนีหุ้นไทยปิดที่ 875.07 จุด ขยับขึ้น 2.25% จาก 855.83 จุด ในสัปดาห์ก่อนหน้า และพุ่งขึ้น 19.13% จากสิ้นปี 2552 ขณะที่มูลค่าการซื้อขายรวมทั้งสัปดาห์เพิ่มขึ้น 31.85% จาก 127,472.70 ล้านบาท ในสัปดาห์ก่อนหน้า มาอยู่ที่ 168,068.55 ล้านบาท คิดเป็นมูลค่าการซื้อขายเฉลี่ยต่อวันที่เพิ่มขึ้นจาก 31,868.18 ล้านบาทในสัปดาห์ก่อน มาอยู่ที่ 33,613.71 ล้านบาท 
โดยนักลงทุนต่างชาติ และบัญชีบริษัทหลักทรัพย์ซื้อสุทธิที่ 6,019.88 ล้านบาท และ 1,347.30 ล้านบาท ตามลำดับ ขณะที่นักลงทุนรายย่อย และนักลงทุนสถาบันขายสุทธิที่ 4,997.37 ล้านบาท และ 2,369.78 ล้านบาท ตามลำดับ 
ส่วนตลาดหลักทรัพย์ MAI ปิดที่ 255.81 จุด ขยับขึ้น 4.96% จาก 243.71 จุด ในสัปดาห์ก่อนหน้า แต่พุ่งขึ้น 18.82% จากสิ้นปีก่อน